ΓΡΑΠΤΗ ΕΡΩΤΗΣΗ E-0935/97 υποβολή: Reino Paasilinna (PSE) προς την Επιτροπή (13 Μαρτίου 1997)

Θέμα: Θέση των εργαζομένων στον τραπεζικό και χρηματοδοτικό τομέα και προϋποθέσεις για να αντιμετωπίσει με επιτυχία ο τομέας την φάση της προετοιμασίας για το ενιαίο νόμισμα

Ο τραπεζικός και χρηματοδοτικός τομέας αναμένεται να διαδραματίσει βασικότατο ρόλο κατά την φάση προετοιμασίας για το ενιαίο νόμισμα. Η τήρηση του αρχικού χρονοδιαγράμματος, εξαρτάται, ουσιαστικά, από τις ικανότητες του τραπεζικού και χρηματοδοτικού τομέα να εκπληρώσει τις σημαντικά αυξημένες, λόγω της προετοιμασίας αυτής, υποχρεώσεις του, και να αντιμετωπίσει τις διάφορες προκλήσεις όσον αφορά την επαγγελματική κατάρτιση και την πληροφόρηση.

Στην περίπτωση του τραπεζικού και χρηματοδοτικού τομέα το ερώτημα ουσιαστικά είναι, εάν οι απασχολούμενοι σ' αυτόν διαθέτουν τις ικανότητες να αντιμετωπίσουν τις πρόσθετες υποχρεώσεις τους ως προς την εργασία και την επαγγελματική κατάρτιση. Οπως προκύπτει από τα αποτελέσματα όλων των σχετικών μελετών, οι φάσεις προετοιμασίας και εφαρμογής αναμένεται να επηρεάσουν σε μεγαλύτερο βαθμό τους εργαζόμενους στον τραπεζικό και χρηματοδοτικό τομέα απ' ότι αυτούς οι οποίοι εργάζονται στους άλλους τομείς. Παρόλο που η προετοιμασία αυξάνει ήδη τον φόρτο εργασίας του προσωπικού, μετά την ολοκλήρωση της φάσης μετάβασης στο ενιαίο νόμισμα θα αυξηθούν και οι πιέσεις για ριζικότερη ανασυγκρότηση λόγω, μεταξύ άλλων, της μη ύπαρξης, πλέον, εσόδων από αγοραπωλησίες συναλλάγματος, γεγονός το οποίο αναμένεται να συμβάλει και στην περαιτέρω αύξηση της ανεργίας στον τραπεζικό και χρηματοδοτικό τομέα.

Δεδομένων των ανωτέρω, θα ήθελα να υποβάλω στην Επιτροπή τις ακόλουθες ερωτήσεις:

1. Ποιά μέτρα έχει λάβει ή προτίθεται να λάβει η Επιτροπή προκειμένου να εξακριβωθούν οι επιπτώσεις που θα έχουν στους εργαζόμενους στον τραπεζικό και χρηματοδοτικό τομέα οι φάσεις προετοιμασίας και εφαρμογής του ενιαίου νομίσματος;

2. Έχει λάβει μέτρα η Επιτροπή για τη δρομολόγηση κοινωνικού διαλόγου μεταξύ, αφενός, των εργοδοτών και εργαζομένων στον τραπεζικό και χρηματοδοτικό τομέα και αφετέρου της Επιτροπής, προκειμένου να εξακριβωθούν, από κοινού, οι επιπτώσεις από τις φάσεις προετοιμασίας και εφαρμογής του ενιαίου νομίσματος σε ό, τι αφορά την θέση των εργαζομένων και την απασχόληση στον εν λόγω τομέα;

Απάντηση του κ. de Silguy εξ ονόματος της Επιτροπής (15 Μαΐου 1997)

Ο τραπεζικος και χρηματοδοτικός τομέας κατέχει σημαντικό ρόλο στην εισαγωγή του ευρώ και δραστηριοποιήθηκε ιδιαίτερα κατά την προπαρασκευαστική διαδικασία. Το ευρώ αποτελεί μια από τις πολλές αλλαγές του τομέα που στοχεύουν στην αύξηση του ανταγωνισμού και το άνοιγμα νέων επιχειρηματικών δυνατοτήτων. Πάντως, το ευρώ δεν αποτελεί τη μεγαλύτερη αλλαγή. Οι τράπεζες επίσης πρέπει να αντιμετωπίσουν τις τεχνολογικές καινοτομίες, όπως η παροχή υπηρεσιών σε 24ωρη βάση, μέσω τηλεφώνου που θα αποτελέσουν αξιόπιστη εναλλακτική λύση στις κλασικές τραπεζικές υπηρεσίες. Πράγματι, η διαδικασία ορθολογικής οργάνωσης στον τραπεζικό τομέα ξεκίνησε πριν από 10 ή 15 χρόνια με τη γενίκευση της χρησιμοποίησης ηλεκτρονικών υπολογιστών στα τοπικά υποκαταστήματα, τη στιγμή που δεν είχε ακόμη προγραμματιστεί η οικονομική και νομισματική ένωση. Κατά συνέπεια, είναι δύσκολο να προσδιοριστούν οποιαδήποτε συγκεκριμένα αποτελέσματα όσον αφορά τον ανταγωνισμό ή την απασχόληση που συνδέονται με την εισαγωγή του ευρώ.

Η Επιτροπή συμβάλλει στην προετοιμασία του χρηματοδοτικού τομέα, παρέχοντας ασφάλεια του δικαίου, καθοδήγηση όσον αφορά καλύτερες πρακτικές και άλλες συμπληρωματικές πληροφορίες που μπορούν να είναι απαραίτητες, όπως εκείνες που περιέχονται στις δύο προτάσεις κανονισμών που βασίζονται στο άρθρο 109 L, σημείο 4 και 235 της συνθήκης ΕΚ σχετικά με το νομικό καθεστώς του ευρώ που υποβλήθηκαν στο Συμβούλιο. Επίσης, η Επιτροπή μέσω διαφόρων συμβουλευτικών ομάδων, διευκολύνει τον συντονισμό όσον αφορά όλα τα τεχνικά θέματα που συνδέονται με την εισαγωγή του ευρώ, για παράδειγμα τις συνθήκες της αγοράς και τις πρακτικές. Ο τραπεζικός και χρηματοδοτικός τομέας μπορεί επίσης να μετέχει ενεργά στην συζήτηση στρογγυλής τραπέζης που προγραμματίστηκε για τις 15 Μαΐου 1997 σχετικά με πρακτικές πλευρές, όπως η προμήθεια μετατροπής κατά τη διάρκεια της μεταβατικής περιόδου.

Ο κοινωνικός διάλογος μεταξύ της διοίκησης και του προσωπικού στον τραπεζικό τομέα παραμένει σε μεγάλο βαθμό σε εθνικό επίπεδο, κυρίως λόγω των υπαρχουσών αποκλίσεων μεταξύ των διαφόρων εργατικών δικαίων, που είναι ιδιαίτερα εμφανείς στον κλάδο αυτό. Για παράδειγμα, θα ήταν δύσκολο να γίνει συζήτηση σε ευρωπαϊκό επίπεδο σχετικά με το γαλλικό νόμο του 1937 για τις τραπεζικές ώρες εργασίας, αν και έχει επιπτώσεις στην απασχόληση.

Πάντως, η Επιτροπή έχει απόλυτη επίγνωση του σφαιρικού ευρωπαϊκού προβλήματος της απασχόλησης στον τομέα αυτό. Θα διατηρηθεί διαρκής διάλογος μεταξύ της Επιτροπής και των τομέων τραπεζικών και χρηματοδοτικών υπηρεσιών, ώστε να διευκολυνθεί η προσαρμογή τους στην εισαγωγή του ευρώ.